Source: http://scripta.kotus.fi/visk/sisallys.php?p=874
Timestamp: 2020-08-08 09:54:11+00:00

Document:
VISK - § 874 Elliptiset lauseet
SISÄLLYS > RAKENNE > Lauseen ominaisuudet, lausemaisuus ja lausetyypit > Lausemaisuus ja sen asteet > Itsenäiset ja tekstistä täydentyvät lauseet > § 874 Elliptiset lauseet
Ellipsin sisältävä jakso on enemmän tai vähemmän lausemainen riippuen siitä, mitkä elementit on pantu ilmi ja mitkä ei (» § 1177 – 1196). Tavallisinta ja vähiten tulkintavaikeuksia aiheuttavaa on yhteisen subjektin puuttuminen jälkilauseesta. Yhteisen osan puuttumisesta yhdyslauseen jälkiosasta käytetään nimityksiä subjektin, objektin jne. ellipsi (a) (myös nolla-anafora » § 1431) ja finiittiverbin ellipsi (b) (» § 1187).
Kesänaapuriemme nuorin tyttö vietti kesiä Saksassa ja ∅ jäi sinne naimisiin. (k) | Saatiin katiskasta hauki ja ∅ paistettiin uunissa.
Vain yö tanssi hame hulmahdellen taivaalla ja Töölönlahti tuoksui, ja hienokseltaan myös elokuu ∅, – –. (k) | Dublinissa tutustutaan liikennepoliittisiin näkemyksiin ja Lontoossa ∅ tiehankkeiden yksityiseen rahoitukseen. (l)
Varsinkin polaarisissa rinnastuksissa jälkijaksot saattavat olla hyvinkin niukkoja (c). Tietyt ellipsityypit ovat mahdollisia myös päälausetta seuraavissa alisteisissa lauseissa (d) sekä yli virkerajan (e), keskustelussa yli puhujanvaihdoksen (f).
Hän ei tehnyt ehdotusta vaan esityksen. | Heillä oli tyttäriä, mutta ei poikia. (l)
Ne vain puhuivat, vaikka ∅ eivät ymmärtäneet mistään mitään. (k)
Hän oli jo ovella, kun Armi kysyi, oliko hän saanut luotsipiiristä töitä. Aulis sanoi saaneensa ∅, mutta ∅ lisäsi, että kyse oli vain väliaikaisesta työstä. (k)
A: Siis se vissiin joutuu ajaan ihan mielettömästi.
B: No sehän saa olla taksikuskina.
A: Niin, ∅ ei pääse mihinkään liikkumaan. (p)
Vertailua ilmaiseva kuin-jakso on tavallisesti elliptinen: siinä esitetään vain verrattavasta eroava(t), kontrastoitavat osa(t). Kuin-jaksoon voi sisältyä lauseke, lausekkeen osa tai useampia lausekkeita (g). Hallitsevassa jaksossa ei aina ole ilmipantua vertailtavaa, vaan se saattaa olla implisiittinenkin (h) (» § 1174).
Kuitenkin Nokian toisen kolmanneksen tulos oli samalla tasolla kuin se oli vuoden ensimmäisellä kolmanneksellakin. (l) | Rintojen silikonitäytteet yhtä turvallisia kuin muutkin implantit. (E)
Uudesta saunasta ei näkynyt vielä merkkiäkään. Kaikki oli kuin viimeksi. (k)

References: § 874
 § 874
 § 1177
 § 1431
 § 1187
 § 1174